**Predkladacia správa**

Nariadenie vlády Slovenskej republiky č. 391/2006 Z. z. o minimálnych zdravotných   
a bezpečnostných požiadavkách na pracovisko sa mení (ďalej len „návrh nariadenia vlády“)   
na základe uznesenia vlády Slovenskej republiky č. 79 z 2. februára 2022 k návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia. V bode C.46. uvedeného uznesenia vlády Slovenskej republiky sa ukladá ministrovi zdravotníctva predložiť do legislatívneho procesu novelu nariadenia vlády Slovenskej republiky č. 391/2006 Z. z. s cieľom vyňatia ustanovení upravujúcich čistenie okien na pracovisku, vyplývajúcich z prílohy č. 3.

Nariadením vlády Slovenskej republiky č. 391/2006 Z. z. je do právneho poriadku Slovenskej republiky prebratá smernica Rady 89/654/EHS z 30. novembra 1989 o minimálnych požiadavkách na bezpečnosť a ochranu zdravia na pracovisku (prvá samostatná smernica   
v zmysle článku 16 ods. 1 smernice 89/391/EHS) (ďalej len „smernica Rady 89/654/EHS“).

Príloha č. 3 nariadenia vlády Slovenskej republiky č. 391/2006 Z. z., ktorá upravuje minimálne lehoty čistenia vykurovacích telies, osvetľovacích telies a okien na pracovisku nepreberá žiadne z ustanovení smernice Rady 89/654/EHS; je národným dodatkom vyplývajúcim z predchádzajúcej legislatívnej úpravy.

Navrhovanou zmenou nariadenia vlády Slovenskej republiky č. 391/2006 Z. z., teda vypustením minimálnych lehôt čistenia vykurovacích telies, osvetľovacích telies a okien   
na pracovisku, nedôjde k zníženiu úrovne bezpečnosti a ochrany zdravia na pracovisku, keďže povinnosťou zamestnávateľov naďalej zostane pravidelne čistiť pracovisko, pracovné prostriedky a zariadenia.

Návrh nariadenia vlády nemá byť predmetom vnútrokomunitárneho pripomienkového konania.

Vzhľadom na dĺžku legislatívneho procesu, ako aj primeranú legisvakanciu sa navrhuje ustanoviť účinnosť návrhu nariadenia vlády na 15. decembra 2022.

Návrh nariadenia vlády bol predmetom pripomienkového konania v dňoch od 2. júna 2022 do 22. júna 2022 a bolo k nemu uplatnených 29 pripomienok; ani jedna nebola označená ako zásadná. Akceptované pripomienky sú v predloženom návrhu nariadenia vlády zapracované.

Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporu.